Document ID: 31980R1585

ΚΑΝΟΝΙΣΜΟΣ (ΕΟΚ) αριθ. 1585/80 ΤΟΥ ΣΥΜΒΟΥΛΙΟΥ της 24ης Ιουνίου 1980 περί τροποποιήσεως του κανονισμού αριθ. 136/66/ΕΟΚ "περί δημιουργίας κοινής οργανώσεως αγοράς στον τομέα των λιπαρών ουσιών"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 42 και 43,
την πρόταση της Επιτροπής,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι τα άρθρα 22 και 24 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(3), όπως τροποποιήθηκε τελευταία από τον κανονισμό (ΕΟΚ) αριθ. 590/79(4), προβλέπουν για τους ελαιούχους σπόρους καθεστώς παρεμβάσεως βασιζόμενο σε μια βασική τιμή παρεμβάσεως και σε παράγωγες τιμές παρεμβάσεως και το οποίο έχει ιδίως ως στόχο την εξασφάλιση της ρευστότητος της αγοράς- ότι έγινε εν τούτοις φανερό ότι το καθεστώς αυτό δεν είναι πλέον αναγκαίο για να επιτευχθεί ο στόχος αυτός- ότι, επί πλέον, υπάρχει ο κίνδυνος να ορίζονται τιμές παρεμβάσεως σε επίπεδα που δεν ανταποκρίνονται στην πραγματική κατάσταση της αγοράς και, ως εκ τούτου, εμποδίζουν την επίτευξη του επιδιωκομένου στόχου- ότι πρέπει επομένως να καταργηθεί το καθεστώς των παραγώγων τιμών παρεμβάσεως για τους ελαιούχους σπόρους και να αντικατασταθεί από καθεστώς παρεμβάσεως σε ενιαίο επίπεδο τιμών για την Κοινότητα-
ότι η διαφορά μεταξύ της ενδεικτικής τιμής και της τιμής παρεμβάσεως πρέπει να είναι επαρκής ώστε να εξασφαλίζει την ελεύθερη κυκλοφορία των σπόρων εντός της Κοινότητος με φυσικές συνθήκες και λαμβανομένων υπόψη των διακυμάνσεων της αγοράς, ενώ συγχρόνως να εγγυάται στους παραγωγούς την πραγματοποίηση των πωλήσεών τους σε τιμή κατά το δυνατό πλησιέστερη προς την ενδεικτική τιμή- ότι για την επίτευξη του στόχου αυτού, πρέπει να υπολογισθεί η εν λόγω διαφορά λαμβάνοντας υπόψη, εκτός από το στοιχείο της μεταφοράς μεταξύ των ζωνών παραγωγής και των ζωνών χρησιμοποιήσεως των σπόρων, και ένα στοιχείο αγοράς-
ότι πρέπει η μετάβαση από το καθεστώς των παραγώγων τιμών παρεμβάσεως στο καθεστώς της ενιαίας τιμής παρεμβάσεως να μην έχει σαν συνέπεια τη μείωση των τιμών παρεμβάσεως- ότι πρέπει, ως εκ τούτου, να προβλεφθεί η εφαρμογή του νέου καθεστώτος μόνο από την περίοδο εμπορίας 1982/83-
ότι, για τον προσδιορισμό των ημερομηνιών ενάρξεως και λήξεως της περιόδου εμπορίας, πρέπει να λαμβάνονται υπόψη οι αντιπροσωπευτικές ημερομηνίες ενάρξεως της συγκομιδής των κραμβοσπόρων και των γογγυλοσπόρων, αφ' ενός, και της συγκομιδής των ηλιανθοσπόρων, αφ' ετέρου, στις κύριες ζώνες παραγωγής της Κοινότητος- ότι οι προαναφερθέντες λόγοι είχαν ήδη ληφθεί υπόψη για τη θέσπιση του κανονισμού αριθ. 114/67/ΕΟΚ του Συμβουλίου της 6ης Ιουνίου 1967 περί καθορισμού, για την περίοδο εμπορίας 1967/68, των ενδεικτικών τιμών και των βασικών τιμών παρεμβάσεως για τους ελαιούχους σπόρους(5), όπως τροποποιήθηκε από τον κανονισμό (ΕΟΚ) αριθ. 1335/72(6)- ότι πρέπει να καταργηθεί ο κανονισμός αυτός,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός αριθ. 136/66/ΕΟΚ τροποποιείται ως ακολούθως:
1. Το άρθρο 22 αντικαθίσταται από το ακόλουθο κείμενο:
"Άρθρο 22
1. Πριν από την 1η Αυγούστου κάθε έτος καθορίζεται για την Κοινότητα ενδεικτική τιμή και τιμή παρεμβάσεως για κάθε είδος ελαιούχου σπόρου.
2. Με την επιφύλαξη του άρθρου 25, οι τιμές αυτές ισχύουν καθ' όλη τη διάρκεια της περιόδου εμπορίας που αρχίζει το επόμενο έτος. Αναφέρονται σε έναν ποιοτικό τύπο και καθορίζονται στο στάδιο του χονδρικού εμπορίου, εμπόρευμα παραδιδόμενο στην αποθήκη προ της εκφορτώσεως.
3. Η περίοδος εμπορίας για τους κραμβόσπορους και τους γογγυλόσπορους αρχίζει την 1η Ιουλίου και λήγει την 30ή Ιουνίου.
Η περίοδος εμπορίας για τους ηλιανθόσπορους αρχίζει την 1η Σεπτεμβρίου και λήγει την 31η Αυγούστου.
4. Το Συμβούλιο καθορίζει, σύμφωνα με τη διαδικασία που προβλέπεται στο άρθρο 43 παράγραφος 2 της συνθήκης, τις τιμές που αναφέρονται στην παράγραφο 1 καθώς και τον ποιοτικό τύπο στον οποίο αναφέρονται οι τιμές αυτές."
2. Το άρθρο 24 αντικαθίσταται από το ακόλουθο κείμενο:
"Άρθρο 24
1. Η τιμή παρεμβάσεως υπολογίζεται μειώνοντας την ενδεικτική τιμή:
- κατά ένα στοιχείο που λαμβάνει υπόψη τις διακυμάνσεις της αγοράς,
- κατά ένα στοιχείο που λαμβάνει υπόψη την προώθηση των σπόρων από τις ζώνες παραγωγής προς τις ζώνες χρησιμοποιήσεως.
Τα δύο αυτά στοιχεία είναι εκείνα που ισχύουν σε περίπτωση κανονικής εσοδείας.
2. Τα κέντρα παρεμβάσεως καθορίζονται, κατόπιν διαβουλεύσεως μετά των ενδιαφερομένων Κρατών Μελών, σύμφωνα με τη διαδικασία που προβλέπεται στο άρθρο 38."
Άρθρο 2
Κατά παρέκκλιση από το άρθρο 24 του κανονισμού αριθ. 136/66/ΕΟΚ, για τις περιόδους εμπορίας 1980/81 και 1981/82, οι βασικές τιμές παρεμβάσεως και οι παράγωγες τιμές παρεμβάσεως καθορίζονται σε επίπεδα που επιτρέπουν την αρμονική μετάβαση στο καθεστώς της τιμής παρεμβάσεως που θα καθορίζεται από την περίοδο εμπορίας 1982/83.
Άρθρο 3
Ο κανονισμός αριθ. 114/67/ΕΟΚ καταργείται.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Τα άρθρα 1 και 3 εφαρμόζονται από την περίοδο εμπορίας 1982/83.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στο Λουξεμβούργο, στις 24 Ιουνίου 1980.

Labels: 2
17